Vind beleggingswenners ook só | Netwerk24
Vind beleggingswenners ook só
Deur Schalk Louw 01 Februarie 2019 05:00
Ek het onlangs 'n opmerking oor die tegniese ontleding van aandele op sosiale media gesien. Die persoon meen dat tegniese ontleding te veel aandag op sosiale media kry en reken 'n "aaklige" tegniese-ontledingstelsel sal, saam met 'n uitstekende risiko-en-portefeuljebestuurstelsel, maklik beter vaar as 'n uitstekende tegniese-ontledingstelsel wat met 'n swak risiko-en-portefeuljebestuurstelsel gekombineer word.
Ek beweer beslis nie dat ek 'n spekulatiewe aandeelverhandelaar is nie, en ook nie dat ek 'n kenner van tegniese ontleding is nie. Ek sê ook nié dat dié persoon se menings verkeerd is nie. Ek dink wel dis belangrik om die sielkunde te verstaan van die vraag hoekom tegniese ontleding só gewild is op verskeie mediaplatforms.
Ek dink nie tegniese ontleding is 'n óf-óf-situasie nie, maar eerder 'n én-situasie. Hoekom moet 'n gebalanseerde beleggingbestuurstelsel uit net een belegginginstrument bestaan?
Deur tegniese ontleding met fundamentele ontleding te kombineer, beteken nie dat jy geen slegte beleggings sal kry nie, maar dit kan jou kans vergroot om sukses te behaal. Baie mense kan daarop wys dat fundamentele ontleding ingewikkeld is en in die meeste gevalle die gebruik van sekere baie duur datastelsels vereis, en daarom beveel ek aan dat jy 'n kenner raadpleeg as jy onseker is.
Jy sal immers nie die beste rekenmeester in die land raadpleeg om 'n breinoperasie te doen nie. Dit maak nie die rekenmeester minder bevoeg nie; dit beteken net dat die persoon nie 'n kenner van breinsjirurgie is nie. Ek weet daar is baie lesers wat my passie vir aandele deel en 'n alternatiewe strategie sal wil voorstel vir dié wat tegniese ontleding verkies:
Identifiseer maatskappye met eienskappe van hoër gehalte
Ek begin altyd 'n ontleding deur maatskappye te identifiseer wat groei van hoër gehalte toon. Daar is verskeie verhoudings om te bekyk, maar volgens die meeste navorsingsverslae is die opbrengs op eienaarsbelang blykbaar die gewildste. Groeimaatskappye is gewoonlik maatskappye wat ook hoër opbrengs op eienaarsbelang het.
Die meeste aandelemakelaars se aanlyn stelsels bied filters waarmee jy maatskappye volgens verskeie verhoudings, waaronder die opbrengs op eienaarsbelang, kan rangskik. Ek het 'n aanlyn soektog gedoen en 'n hele paar filters gekry wat die opbrengs op eienaarsbelang van hoog tot laag kan rangskik. (Wees egter versigtig, want party se resultate het verskil, en daarom beveel ek aan dat jy altyd die resultate op verskeie dataverskaffers se stelsels toets.)
Ek verkies groter, meer gevestigde maatskappye, en daarom het ek die 80 grootste maatskappye op die JSE gekies en hulle volgens die opbrengs op eienaarsbelang van hoog tot laag gerangskik. Daarna het ek net die 40 hoogstes deur die volgende filter gestuur. Soek waarde Ek het die 40 aandele wat deurgedring het, van hoog tot laag volgens die prys-verdienste-verhouding (p/v) gerangskik.
Die rede is dat die p/v, ten opsigte van meetgehalte, baie soos die opbrengs op eienaarsbelang waarskynlik die gewildste waardasie-instrument is.
Nadat ek dié filter gebruik het, het ek die 20 finale aandele gekry wat op grond van bogenoemde kriteria tans blykbaar die beste waarde bied (bronne gebruik: Iress, PSG Wealth Old Oak, Thomson Reuters, Tradeview.com):
3. Kumba Iron Ore
7. RMB Holdings
10. RMI Holdings
12. Mondi Ltd
13. Vodacom Group
15. Bidvest Group
16. Mr Price Group
18. Bid Corporation
19. Capitec Bank Holdings*
20. Clicks Group
Deur op die laaste 20 aandele te konsentreer, beteken dit dat die maatskappye waarvoor jy tegniese ontleding doen, relatief gesproke waarskynlik gesonder firmas is. Mense sal verskil oor die aanwysers wat gebruik word.
Sommige beleggers volg belegging volgens sterk tendense en gee nie om as dit al hoe duurder word nie. Solank hulle goeie momentum het, sal daardie aandele gewild bly.
Assore se aandeel het byvoorbeeld die afgelope drie jaar baie stygings en dalings beleef. Tegnies is die langtermyn-tendens egter opwaarts, wat tendensvolgers geïnteresseerd hou.
Ander beleggers verkies om aandele te koop wanneer hulle tegnies oorverkoop lyk. Daar is verskeie instrumente of aanwysers wat jy kan gebruik om dit te bepaal, maar die gewildstes is blykbaar die indeks van relatiewe sterkte (IRS) en die stogastiese ossillator.
'n Goeie voorbeeld is 'n aandeel soos Standard Bank, wat in Oktober verlede jaar oorverkoop gelyk het, maar intussen versterk het en nog nie oorkoop lyk nie.
Daar is goeie redes hoekom aandeelpryse styg en daal, en ek wil beleggers waarsku om altyd hul huiswerk te doen voordat hulle 'n aandeel koop of verkoop. Uiteindelik is tegniese ontleding (nes fundamentele ontleding) op historiese data gegrond wat nie enige toekomstige prestasie waarborg nie.
'n Ekstra instrument of twee in jou beleggingstrategie sal jou beslis nie swakker maak nie.
* Capitec word deels besit deur PSG Group, wat ook 'n meerderheidsbelang het in PSG Konsult, waarvan PSG Wealth 'n afdeling is.